**Gradivo za novinarsko konferenco**

**Stopnja registrirane brezposelnosti žensk višja od povprečja**

Ob koncu februarja 2025je biloregistriranih **48.278 brezposelnih oseb,** kar je 1.870 oseb ali **3,7 % manj kot januarja**,v primerjavi s februarjem 2024 paje bila brezposelnostmanjša za 1.438 oseb ali za 2,9 %. V obdobju prvih dveh mesecev letošnjega leta je bilo pri Zavodu **v povprečju prijavljenih 49.213 brezposelnih oseb**, kar je 2,9 % manj kot v primerljivem obdobju leta 2024. Konec februarja je bilo med vsemi brezposelnimi **47,1 % žensk**, kar je za 5,2 % manj kot konec januarja.

**V Sloveniji je po zadnjih podatkih SURS:**

* **49,7 % ali 1.057.768 žensk med prebivalci;**
* **med delovno aktivnimi je 44,9 % žensk;**
* 7,4 % delovno aktivnih žensk ima osnovnošolsko ali nižjo izobrazbo, 44,2 % srednješolsko izobrazbo in 48,4 % višješolsko ali visokošolsko izobrazbo;
* 38,1 % vseh delovno aktivnih žensk je zaposlenih v javnem sektorju;
* med delovno aktivnimi v javnem sektorju ženske predstavljajo 64,0 %.

Kar zadeva **brezposelnost**, naj omenimo, da je **stopnja registrirane brezposelnosti žensk višja** (5,0 %), kot je splošna povprečna stopnja (4,8 %), delež žensk med vsemi brezposelnimi pa znaša **47,1 % in se že četrto leto zapored znižuje.** **Povprečna starost brezposelnih žensk je 42,5 leta**, v povprečju imajo **12 let in 4 mesece delovne dobe** in so povprečno **brezposelne 21,1 meseca**. Med njimi jih je 17,2 % iskalk prve zaposlitve, 20,4 % je starih do 29 let, 34,5 % je starih 50 let ali več, 38,7 % dolgotrajno brezposelnih, 42,7 % je brezposelnih zaradi izteka zaposlitve za določen čas, 16,2 % jih je zaposlitev izgubilo zaradi stečaja podjetja ali so bile opredeljene kot presežne delavke. **Prevladujejo brezposelne ženske s srednješolsko poklicno, strokovno ali splošno izobrazbo** (48,2 %), sledijo jim ženske z osnovnošolsko ali nižjo izobrazbo (30,3 %), preostalih 21,5 % žensk ima višješolsko ali visokošolsko izobrazbo. Ob pridobljeni izobrazbi v osnovnošolskih in gimnazijskih izobraževalnih programih (36,1 %) ima **skoraj četrtina (24,4 %) brezposelnih žensk pridobljeno izobrazbo s področja poslovnih in upravnih ved ter prava**, z 10,1 % sledi področje tehnike, proizvodnih tehnologij in gradbeništva, z 9,8 % področje transporta, varnosti, gostinstva in turizma ter osebnih storitev.

**Največ jih zaposlitev** išče v poklicih na področju tajniških del, prodaje, čiščenja, kot delavke v predelovalnih dejavnostih, pomočnice za pripravo hrane, slaščičarke, natakarice, kozmetičarke, frizerke, poslovne sekretarke, uradnice v turističnih in potovalnih agencijah, računovodstvu in knjigovodstvu, komercialne zastopnice za prodajo, ekonomistke, strokovnjakinje za prodajo, oglaševanje in trženje, vzgojo in izobraževanje, kot zdravstvene in socialne oskrbovalke na domu, grafične in multimedijske oblikovalke, organizatorke konferenc in dogodkov ter prevajalke.

Pogosto brezposelne osebe za nastop na trgu dela potrebujejo več pomoči oz. bolj poglobljeno podporo. Tako se je z namenom zagotavljanja ustreznih kompetenc za lažji prehod na trg delovne sile ter skrajševanja trajanja brezposelnosti v preteklem in letošnjem letu **v programe aktivne politike zaposlovanja vključilo 10.081 brezposelnih žensk, kar predstavlja 56,7 % vseh vključenih**. Največ (6.193) se jih je vključilo v različne programe usposabljanja in izobraževanja, 2.414 v programe javnih del, 1.459 se jih je zaposlilo s pomočjo spodbud za zaposlovanje.

SURS je objavil, da je bila decembra 2024 stopnja anketne brezposelnosti 5,2 %, po objavi podatkov za zadnje četrtletje, pa so jo revidirali na 3,5 %.  Sprememba je nastala, saj  SURS izvaja raziskovanje Aktivno in neaktivno prebivalstvo, raziskava se izvaja na nivoju četrtletij. Mesečnih podatkov SURS nima in jih ocenjuje z modelom. Ker zaradi narave vzorčnega raziskovanja, zlasti pri manj pogostih kategorijah, prihaja do večjih nihanj v odgovorih, ki se odražajo tudi v izračunih, se podatki objavljajo kot eksperimentalna statistika in se ne priporoča njihova uporaba za nacionalne namene. Ko so na voljo četrtletni podatki, SURS ustrezno revidira mesečne podatke. Konec februarja so objavili tudi stopnjo za mesec januar (3,3 %).

**Dogodek Zavoda  Življenje in delo v Sloveniji**

**11. marca 2025 bo Zavod RS za zaposlovanje (Zavod) v sodelovanju z Veleposlaništvom RS v Manili ter filipinskega ministrstva za delavce migrante organiziral dogodek v Manili z naslovom »Življenje in delo v Sloveniji«.**

Dogodek Življenje in delo v Sloveniji je **vsebinsko in formalno ločen od vladno-poslovnega dogodka,** ki je objavljen na spletnih straneh GZS in SPIRIT ter bo potekal od 9. do 14. marca 2025**.** Na spletnih straneh Zavoda namreč ves čas objavljamo informacije, ki so povezane z našim dogodkom.

**Glavni namen našega dogodka je:**

* vzpostaviti **medvladno sodelovanje** (»government to government«) na področju delovnih migracij;
* tujim iskalcem zaposlitve **zagotoviti verodostojne informacije** o delovnih in življenjskih pogojih v Sloveniji ter jim z relevantnimi informacijami ponuditi **ustrezno pravno zaščito**;
* **okrepiti varno in pravično zaposlovanje** delavcev iz Filipinov v Sloveniji, s poudarkom na zaščiti njihovih pravic in **zagotavljanju ustreznih delovnih pogojev**;
* **zagotoviti in spodbujati dostojno delo**, ki vključuje pošteno plačilo, varne delovne pogoje, socialno varnost in možnosti za osebni in poklicni razvoj;
* **okrepiti obveščanje delavcev že v izvornih državah**, to pomeni izboljšanje njihovega dostopa do informacij o pravicah, postopkih zaposlovanja, zakonodaji ipd. na način, ki bo delavcem razumljiv;
* predstaviti  dejavnost, pogoje in **priložnosti** za zaposlitev **pri dobrih slovenskih delodajalcih, ki sodelujejo na dogodku,**
* neposredno predstaviti tudi **organizacije s področja izobraževanja** ipd, kot tudi **filipinske vladne organizacije.**

V teh dneh bo naša država na Filipinih **odprla Veleposlaništva Republike Slovenije v Manili**, edino veleposlaništvo v jugovzhodni Aziji. Ker delovne migracije v zadnjih dveh letih iz Filipinov naraščajo, je odprtje in pričetek polnega delovanja slovenskega veleposlaništva priložnost, da obe državi v skupnemu  interesu vzpostavita **varen okvir delovnih migracij**, ki temelji na  spoštovanju načel **varnega zaposlovanja** in ga **poudarja tudi dogodek Zavoda**.

**Program dogodka** Življenje in delo v Sloveniji se bo izvedel v sodelovanju Zavoda, slovenskega veleposlaništva v Manili in filipinskega ministrstva za delavce migrante. Poudarek bo na predstavitvi **sodelovanja med različnimi vladnimi institucijami pri postopkih zaposlovanja tujcev**, s posebnim poudarkom na zagotavljanju **poštenega zaposlovanja filipinskih delavcev** (government to government), torej na predstavitvi pravičnih migracij, kot tudi na predstavitvi **relevantnih informacij in postopkov za integracijo filipinskih državljanov** ter **postopkov akreditacije slovenskih delodajalcev**. Poleg tega se bodo na dogodku predstavili tudi **sodelujoči delodajalci**, njihova prosta delovna mesta, delovni pogoji ipd.

**Sodelujoči na dogodku**

Na dogodku Zavoda  **bodo sodelovali slovenski delodajalci, ki bodo filipinskim delavcem lahko neposredno predstavili** svojo dejavnost, pogoje in priložnosti za zaposlitev v njihovi organizaciji. Prav tako je Zavod k sodelovanju v programu dogodka povabi druge **organizacije, na primer s področja izobraževanja ali filipinske vladne organizacije.**

Na našem dogodku bodo **sodelovali le delodajalci, ki so se  posebej prijavili na ta dogodek pri Zavodu.**

**Izbor delodajalcev**

Zavod je **28. januarja 2025 na svoji spletni strani objavil informacijo o organizaciji dogodka na Filipinih** ter delodajalce, ki se soočajo s pomanjkanjem ustreznih kadrov na domačem trgu dela in bi se želeli predstaviti filipinskim iskalcem zaposlitve, povabil, da **z izpolnitvijo spletne prijavnice do 12. februarja sporočijo svoj interes za sodelovanje na dogodku.**

Za vse dogodke »Življenje in delo v Sloveniji«, ki jih Zavod organizira v tujini, velja, da zaradi transparentnosti in velikega zanimanja za sodelovanje na dogodkih, **prijavnico za delodajalce objavimo na spletu**. Delodajalci so ob tem seznanjeni, da stroške prevoza na dogodek, nočitve in prehrane krijejo sami. **Zavod zagotovi ustrezno dvorano za izvedbo dogodka**, ki lahko sprejme večje število obiskovalcev, **izvede promocijo dogodka v ciljni državi** ter **na dan dogodka skrbi za izvedbo programa, informiranje obiskovalcev in nemoten potek dogodka.**

**V spletni prijavnici so navedeni tudi pogoji sodelovanja**. K sodelovanju na dogodkih »Življenje in delo v Sloveniji« so vabljeni **delodajalci, ki nameravajo tuje delavce zaposliti** in kandidatov ne iščejo z namenom posredovanja drugim delodajalcem. Na dogodku prav tako ne morejo sodelovati delodajalci, ki opravljajo dejavnost zagotavljanja dela delavcev uporabniku oz. so vpisani v register domačih pravnih in fizičnih oseb za opravljanje dejavnosti zagotavljanja dela delavcev uporabniku. Ti delodajalci namreč skladno z veljavno zakonodajo sami ne morejo zaposlovati tujcev, razen posamičnih kategorij tujcev, ki so določene z zakonom. Zato se na dogodku ne bi mogli samostojno predstavljati kot delodajalci. Podoben pogoj sodelovanja velja za vse dogodke »Življenje in delo v Sloveniji«, ki jih Zavod RS za zaposlovanje organizira v tujini.

Interes za sodelovanje na dogodku je izrazilo 34 delodajalcev. Na dogodku na Filipinih bo **sodelovalo 23 delodajalcev**. 7 delodajalcev je sodelovanje na dogodku odpovedalo, predvsem zaradi drugih nepredvidenih nujnih obveznosti ali stroškov poti na Filipine. 4 delodajalci za sodelovanje na dogodku niso bili izbrani.

Sodelujoči delodajalci **zaposlujejo več kot 4.000 delavcev**, v zadnjem letu dni pa so iskali 1.000 novih sodelavcev. Največ jih prihaja **iz dejavnosti prevoza in skladiščenja, nastanitvene in gostinske dejavnosti, gradbeništva, predelovalnih dejavnosti.** Prisotni pa bodo tudi delodajalci iz dejavnosti zdravstva in socialnega varstva, delodajalci iz dejavnosti čiščenja ter popravil motornih vozil. Na vseh dogodkih »Življenje in delo v Sloveniji« si želimo imeti **raznovrsten nabor delodajalcev, da lahko predstavimo različne možnosti** za zaposlitev v Sloveniji. Na dogodku pa bodo sodelovali tudi delodajalci iz izobraževanja, saj je namen tudi ponuditi informacije s tega področja, ki je prav tako zelo pomembno za vse, ki razmišljajo o življenju in delu v Sloveniji.

**Spletna podstran dogodka v Manili**

(Opportunities for Filipino Job Seekers)

Podstran je **del Zavodove angleške spletne strani**, saj je bila zasnovana **za potrebe organizacije in izvedbe** **dogodka v Manili** (Filipini) v torek, 11. marca 2025.

Dostopna je na povezavi: <https://www.ess.gov.si/en/jobseekers/opportunities-for-filipino-job-seekers>.

**Namenjena je filipinskim iskalcem zaposlitve**, ki jih zanimata življenje in delo v Sloveniji in bi se želeli udeležiti omenjenega dogodka v Manili. Na podstrani so tako dostopne **vse potrebne informacije za obisk dogodka** (datum, lokacija in program dogodka, promocijski letak z informacijami o Sloveniji, informativni letak o postopku zaposlitve v naši državi ter seznam delodajalcev, ki se bodo predstavili na dogodku, skupaj z iskanimi poklicnimi profili).

**Informacije za lažjo integracijo tujih delavcev in njihovih družinskih članov v Sloveniji**

Infotočka za tujce

Informacije so objavljene na spletni podstrani naše **Infotočke za tujce** in so razdeljene v šest glavnih poglavij:

1. Vstop in bivanje v Sloveniji
2. Delo in zaposlitev v Sloveniji
3. Učenje slovenskega jezika
4. Izobraževanje
5. Zdravje
6. Vsakdanje življenje

Namenjene so **spodbujanju in lajšanju procesa integracije državljanov tretjih držav z različnimi statusi pri njihovem vključevanju v slovensko družbo** (delavci migranti, študenti, raziskovalci, prosilci za azil ali mednarodno zaščito, njihovi družinski člani ipd.). Ravno tako so lahko v podporo in **pomoč sodelavcem Zavoda in drugim strokovnim delavcem** (centri za socialno delo, nevladne organizacije, upravne enote ipd.), ki svoje aktivnosti posvečajo omenjenim skupinam ljudi oziroma se z njimi srečujejo pri svojem delu.

**Spletni obrazec za predstavitev tujih iskalcev zaposlitve**

(Introduce Yourself to Slovenian Employers)

Obrazec je enostaven, **namenjen državljanom t. i. tretjih držav (izven EU**), ki jih zanimata življenje in delo v Sloveniji. Na voljo je v angleškem jeziku, na naši angleški spletni strani: (<https://www.ess.gov.si/en/jobseekers/introduce-yourself-to-slovenian-employers#/introduction-form>).

Na ta način se nam **iskalci zaposlitve iz držav izven Evropske unije lahko predstavijo** (med drugim navedejo svoje državljanstvo in državo prebivanja):

* + posredujejo informacije o tem, v katerih poklicih bi želeli delati v Sloveniji;
  + kakšna znanja, kompetence in delovne izkušnje že imajo;
  + podatkom lahko po želji priložijo tudi svoj CV in dodajo kakšen komentar;
  + ravno tako jih prosimo za soglasje GDPR (varstvo osebnih podatkov), brez katerega ne morejo oddati obrazca.

Na prošnjo posameznih slovenskih delodajalcev bomo z njimi lahko **delili prejete informacije** državljanov tretjih držav, ki se želijo zaposliti na poklicnih področjih, na katerih se omenjeni delodajalci soočajo z največjim kadrovskim primanjkljajem.